Per camic com xquenba rmal cꞌaraꞌ quenbij cana chewa.
Camic quenmloja ruqꞌuin jtakyon pa wxin per next jun chewa ixix ncꞌaxaj ta chwa:
—¿Abar qꞌue tzraꞌ ncatba waꞌ?
Per jebnon ixix nojnak bis ruqꞌuin ewanm rmal jxenbij chewa.
Njelal jnemjon rbixic chewa ne ktzitzij waꞌ.
Tak xtenel ela checjol cꞌola utzlaj tak achnak nucꞌom pa chewa.
Perc che mquita quenba majoꞌn nkaj ta ewqꞌuin jun chic Toꞌonel,
per wquenba,
anen quentkow ta rxin ewqꞌuin.
Tak xtkaj ta jun chic Toꞌonel,
bien nkꞌalsaj na chquewech wnak je ykula quecꞌuꞌx ruqꞌuin rwech ruchꞌlew chcꞌola quil quemac quebnon.
Com j-eꞌ majoꞌn ykul ta quecꞌuꞌx wqꞌuin rmal cꞌaraꞌ nuchꞌob na chquewech che e aj-il e ajmac.
Y jun chic samaj jnerebnaꞌ kaja,
jaraꞌ nkꞌalsaj na bien chquewech wnak che anen ne rbeyal waꞌ nebnon chwech Ttixel com jaꞌ Ttixel nuyaꞌ chwa chquenba tzraꞌ abar cꞌol waꞌ jaꞌ y majoꞌn chic cnetzꞌet ta.
Y cꞌo chna jun samaj nerebnaꞌ kaja Toꞌonel,
jaraꞌ bien nkꞌalsaj na chquewech wnak che Dios nukꞌat na tzij chquij je e bnoy tak rtzilal com jaꞌ rekꞌton chic tzij tzrij diablo jnebnowa mandar waweꞌ chwech ruchꞌlew.
Anen cꞌo na jeꞌ achnak quenbij chewa per mesquier nchꞌobtaja ewmal xtenbij ta camic.
Tak xtpeta Espíritu Santo je nkꞌalsana ajniꞌ jaꞌ Dios jne ktzitzij waꞌ che Dios,
jaꞌ ncꞌana ewxin y nkꞌalsaj bien chewech njelal nak kas mer rbanic Dios.
Caraꞌ xtuban com arjaꞌ mruyon ta nwankersaj nak xtbij,
per nak nbixa tzra rmal Ttixel jaraꞌ nbij jaꞌ.
Y jun chic,
nkꞌalsaj na chewech jeꞌ achnak jqꞌuemjana tbantaja.
Tak xtpeta Espíritu Santo jaraꞌ nukꞌij anen nerey-aꞌ com arjaꞌ nucꞌom pa nak cꞌola nukꞌaꞌ tzra chnerkꞌalsaj chewech ixix.
Njelal achnak jcꞌola ruqꞌuin Ttixel cꞌola nukꞌaꞌ anen tzra,
rmal cꞌaraꞌ tak xenbij chewa che Espíritu Santo arjaꞌ nucꞌom pa njelal nak cꞌola nukꞌaꞌ tzra y nerkꞌalsaj chewech ixix nak je rbanic.
Xjurat chic quencꞌjeꞌa checjol y majoꞌn chic cnetzꞌet xta per mnim ta tiemp jmajoꞌn cnetzꞌet ta y cnetzꞌet na jmul chic.
Caraꞌ quenbij chewa com anen quenba ruqꞌuin Ttixel.
Cꞌjaraꞌ jeꞌ rdiscípulo xquemaj jeꞌ tzij chbil tak quiꞌ y cawra necbij jeꞌa:
—¿Nak nbij tzij cꞌawaꞌ je nbij chka che:
—Xjurat chic quencꞌjeꞌa checjol y majoꞌn cnetzꞌet chic per mnim ta tiemp jmajoꞌn cnetzꞌet ta y cnetzꞌet na jmul chic,
catak raꞌ nbij?
Y jun chic nbij:
—Caraꞌ quenbij chewa com anen quenba ruqꞌuin Ttixel.
¿Nak nbij cꞌawaꞌ tak nbij xjurat?
Tak mesquier nchꞌobtaja kmal nak nbij.
Jaꞌ Jesús rutkin chic che ncajoꞌ neccꞌaxaj tzra nak rbanic tzij je nbij y xuyaꞌ rbeyal chquewech:
—¿Ljaraꞌ newcꞌaxaj chbil tak ewiꞌ jxenbij chewa che xjurat chic quencꞌjeꞌa checjol y majoꞌn cnetzꞌet chic per mnim ta tiemp y cnetzꞌet na jmul chic?
Ne ktzij waꞌ je xtenbij chewa,
ixix nquixokꞌ na nquixbison na per je wnak xruqꞌuin rwech ruchꞌlew ykul waꞌ quecꞌuꞌx arj-eꞌ nquequicot na.
Per mesque xquixbison na jaraꞌ bis chek qꞌuenjlal nqꞌuisa y nwanker na jun quicotemal rxin Dios ptak ewanm.
Caraꞌ ajniꞌ nuban jun ixak tak qꞌuemjana tecꞌjeꞌa jun chꞌit ral,
arjaꞌ nutaj na pen rmal ruquiy com xerlaꞌ hor rxin che necꞌjeꞌa ral.
Per jteꞌej tak cꞌol chic ral jaraꞌ majoꞌn chic nerkaj ta ruquiy pe rwáꞌ je xkꞌaxa tzrij.
Mterkaj chic pe rwáꞌ rmal quicotemal jcꞌo chic pranm com cꞌol chic jun chꞌit chꞌuchꞌ xuyaꞌ chwech ruchꞌlew.
Caraꞌ cꞌa chewa ixix chkaꞌ camic,
emjon bis per nkatzꞌet chna jmul kawech ewqꞌuin y ajniꞌla xtquixquicota rmal,
per jun quicotemal next jun xtelsana chewa.
Tak xterlaꞌ kꞌij cꞌjaraꞌ majoꞌn chic jeꞌ achnak xtewcꞌaxaj ta chwa.
Ne ktzitzij waꞌ je xtenbij chewa,
nak xtecꞌutuj tzra Ttixel,
we pnubiꞌ anen necꞌutuj waꞌ y ykula ecꞌuꞌx wqꞌuin che rcꞌutxic,
arjaꞌ nuyaꞌ chewa.
Ajniꞌ ebnon ta,
majoꞌn ecꞌutun ta chpam oración pnubiꞌ anen,
per camic quenbij chewa,
tcꞌutuj y nyataja chewa,
caraꞌ ta xteban ch-utz cꞌaraꞌ xtnoj ta quicotemal rxin Dios ptak ewanm.
Njelal jawra jxenbij chewa cꞌola jeꞌ cꞌambal tzij xencsaj che rbixic jmajoꞌn xkꞌaljin ta chewech.
Per nerlaꞌ na jun kꞌij tak majoꞌn chic ncꞌatzin ta noktzijona chpam cꞌambal tzij,
cꞌjaraꞌ bien quenkꞌalsaj chewech nak rbanic Ttixel.
Tak xterlaꞌ kꞌij,
pnubiꞌ anen necꞌutuj waꞌ tzra Ttixel nak kas newajoꞌ.
Per majoꞌn quenbochij ta Ttixel chnuyaꞌ chewa nak necꞌutuj tzra.
Arjaꞌ nuyaꞌ chewa com nquixrajoꞌ rmal cꞌaraꞌ nak necꞌutuj nuyaꞌ chewa.
Caraꞌ nuban chewa com ixix cnewajoꞌ y nenimaj chruqꞌuin Dios enpenak waꞌ.
Ruqꞌuin Ttixel enelnak twaꞌ je enpenak waweꞌ chwech ruchꞌlew y camic quenyaꞌ cana ruchꞌlew,
quenmloja chic wjic ruqꞌuin Ttixel.
Jeꞌ rdiscípulo cawra xecbij tzra:
—Camic xekaja pkawáꞌ nak xabij chka,
jawra mjun cꞌambal tzij ta.
Camic chꞌobtanak chic kmal chatet awutkin njelal achnak,
majoꞌn rilaj nekcꞌaxaj jeꞌ achnak chawa com atet awutkin chic nak nkajoꞌ nekcꞌaxaj tak qꞌuemjana tekbij,
rmal cꞌaraꞌ neknimaj chruqꞌuin Dios atpenak waꞌ.
Jesús cawra xbij chca:
—¿Le ktzitzij nenimaj chruqꞌuin Dios enpenak waꞌ?
Per nerlaꞌ na jun hor tak nuyon cneyaꞌ cana y jaraꞌ xyamer nerlaꞌ hor rxin che nbantaja.
Jaraꞌ hor nechꞌor ewiꞌ,
nquixnanmaja y nquixba ptak ewuchoch chixjujnel.
Mesque cneyaꞌ cana,
mnuyon ta quencꞌjeꞌ cana com Ttixel arjaꞌ ncꞌola wqꞌuin.
Njelal jawra xenbij chewa pjun chakꞌaꞌ ch-utz cꞌaraꞌ nyataja chewa quicotemal rxin Dios tak xjun ebnon wqꞌuin.
Chwech jawra ruchꞌlew congan pen xtetaj na,
per quixquicota com rtzilal rxin rwech ruchꞌlew arjaꞌ majoꞌn cwennak ta chwij,
nanen waꞌ enchꞌecmanak,
caraꞌ xbij Jesús chca rdiscípulo.